text: Piloter blændet af grønt laserlys ved Billund 
  11 november 2013 kl. 05.53
  Politiet har søndag aften modtaget anmeldelser om livsfarlig brug af laserlys rettet mod landene fly i Billund.
  Sydøstjyllands Politi patruljerede søndag aften området omkring Billund Lufthavn, hvor personer i to tilfælde har rettet laserlys mod cockpitter på flyvemaskiner, de var ved at lægge an til landing.
  - Inden for de sidste to timer har vi haft to opringninger fra kontroltårnet i Billund Lufthavn om, at to fragtfly er blevet blændet af grønt laserlys henholdsvis 13,5 og 20 kilometer syd for Billund, fortæller vagtchef ved Sydøstjyllands Politi, Martin Frank Rasmussen, til Ritzau.
  - Det er sket i forbindelse med indflyvningen til landingsbanen. Nu er det heldigvis sket med en vis afstand til lufthavnen, så flyene er endnu ikke gået ind i den absolutte landingsfase. Men ikke desto mindre er det livsfarligt.
  Laserlyset bliver ifølge vagtchefen udsendt fra personer i en bil.
  Politiet vil meget gerne høre fra borgere, der har oplysninger i sagen.
  